
Háromszor egy nap

Művem elkészítését egy gyűjtés előzte meg, mely során különböző színű, méretű és formájú gyógyszeres leveleket gyűjtöttem. A kórházi gyógyszerelés után felhalmozódott levelek sokfélesége keltette fel az érdeklődésemet, hiszen minden levélnek megvan a maga tulajdonsága, attól függően, hogy milyen gyógyszer csomagolásául szolgál.
A leveleken lévő gyógyszerek helye előre meghatározott, egy bizonyos szabály szerint épül föl mindegyik. Több azonos levél egymás mellé illesztése pedig ugyancsak egy rendszert eredményez. Ez a rendszer nem csak a levélen jelenik meg, hanem mindennapi életünkben ugyanúgy jelen van.
Az általam kiválasztott levél összesen 12 részre osztható a perforálások által, de a kis négyzetek közül, csak 7 tartalmaz gyógyszert is. Már itt megjelenik a korábban említett rendszer, hiszen egy hét 7 napból áll, a hetek hónapokat alkotnak, melyekből egy évben 12 van. Mindez egy folyamatos, megszakíthatatlan ciklusban ismétlődik.
A dúc elkészítésénél célom volt, hogy a levelek szigorú ritmusát megtörjem, valamiféle véletlenszerűség révén. Így jutottam el az összegyűrt, majd újból kisimított alufóliához, mely a levelek szigorú ismétlődését feloldotta. Csakúgy, mint egy röntgenfelvétel én is egy felszín alatti képet akartam megmutatni, ami tényszerű, amit a színhasználat is erősít.



